Συντεταγμένες: 51°14′54″N 0°45′41″W﻿ / ﻿51.24833°N 0.76139°W﻿ / 51.24833; -0.76139

Το **Όλντερσοτ** (αγγλικά: *Aldershot*, /ˈɔːldərʃɒt/) είναι πόλη στην επαρχία Ράσμορ του Χάμσαϊρ στην Αγγλία. Βρίσκεται στην πεδιάδα στη βορειοανατολική πλευρά της κομητείας, περίπου 51,2 χιλιόμετρα (31,8 μίλια) νοτιοδυτικά του Λονδίνου. Η περιοχή διοικείται από το Δημοτικό Συμβούλιο του Ράσμορ. Η πόλη έχει πληθυσμό 36.321 κατοίκων, ενώ η Αστική Περιοχή του Όλντερσοτ (στην οποία περιλαμβάνονται οι πόλεις του Κάμπερλεϊ, του Φάρνμπορο και του Φάρναμ) έχει πληθυσμό 243.344 κατοίκων, όντας η 13η μεγαλύτερη αστική περιοχή στο Ηνωμένο Βασίλειο.

Το Όλντερσοτ είναι γνωστό ως η «Πατρίδα του Βρετανικού Στρατού», μια διασύνδεση που οδήγησε στην ταχεία ανάπτυξη ενός μικρού χωριού σε μια βικτωριανή πόλη. Το Όλντερσοτ έχει αδελφοποιηθεί με τις πόλεις Σουλέχοφ στην Πολωνία, Μεντόν στη Γαλλία και Ομπερούρσελ στη Γερμανία.

Ιστορικά στοιχεία
-----------------

Ο Ναός του Αγίου Μιχαήλ του Αρχαγγέλου στο Όλντερσοτ
Η ονομασία της πόλης προέρχεται από τα δέντρα ελάτης (alder στα αγγλικά) και πιο συγκεκριμένα από τη λέξη alder-holt των αρχαίων αγγλικών που σημαίνει άλσος δέντρων ελάτης. Το Όλντερσοτ περιλαμβανόταν στην εκατοντάδα του Κρόνταλ και αναφέρθηκε στο Domesday Book του 1086. Ο χάρτης του Χάμσαϊρ του Τζον Νόρντεν, που δημοσιεύθηκε στο *Britannia* του Ουίλιαμ Κάμντεν το 1607, ανέφερε πως το Όλντερσοτ ήταν εμπορικό κέντρο της περιοχής.

Πριν το 1850 το *Aldershott* ήταν ελάχιστα γνωστό. Η περιοχή ήταν μια τεράστια έκταση εδαφών δημόσιας χρήσης, που δεν αξιοποιούνταν από καλλιεργητές και είχε αραιό πληθυσμό. Όπως φαίνεται από την Έρευνα του Domesday το 1086, η ευρύτερη περιοχή του Κρόνταλ στα βορειοανατολικά του Χάμσαϊρ ήταν Σκανδιναβική. Ένα από τα έθιμα του μεγάλου κτήματος στο οποίο περιλαμβανόταν το Κρόνταλ, το Γέιτλι, το Φάρνμπορο και το Όλντερσοτ, αυτό που η μεγαλύτερη κόρη της οικογένειας κληρονομούσε την περιουσία αντί για τους γιους ήταν Σκανδιναβικής προέλευσης. Τον 18ο αιώνα, η οδός που συνέδεε το Λονδίνο με το Γουίντσεστερ και περνούσε από το Όλντερσοτ μεταξύ Μπάγκσοτ και Φάρναμ ήταν η τοποθεσία όπου τελέστηκαν πολλές ληστείες σε οδοιπόρους. Την περίοδο εκείνη είχε πολύ κακή φήμη ως περιοχή. Ο Ντικ Τέρπιν, γνωστός ληστής της εποχής, λέγεται πως ενεργούσε στην περιοχή, έχοντας τη βάση του κοντά στο Φάρνμπορο.

Το 1854, την εποχή του Κριμαϊκού Πολέμου, ιδρύθηκε ο στρατώνας του Όλντερσοτ που χρησιμοποιήθηκε ως η πρώτη μόνιμη εγκατάσταση για τον Βρετανικό Στρατό. Το γεγονός αυτό οδήγησε στην ταχεία αύξηση του πληθυσμού του Όλντερσοτ από 875 άτομα το 1851 σε πάνω από 16.000 το 1861 (περίπου 9.000 ήταν οι στρατιωτικοί). Η Λουίζα Ντάνιελ μετακόμισε στην πόλη την εποχή αυτή και ίδρυσε τον Οίκο του Στρατιώτη αλλά και ένα ίδρυμα το οποίο φρόντιζε για τις πνευματικές ανάγκες των στρατιωτών και των οικογενειών τους. Η διαδήλωση του Όλντερσοτ τον Ιούλιο του 1945 προκάλεσε σημαντικές καταστροφές στο κέντρο της πόλης όταν εξοργισμένοι Καναδοί στρατιώτες διαδήλωσαν στους δρόμους της πόλης για δύο απογεύματα.

Μεταξύ 1961 και 1969 πραγματοποιήθηκε μερική ανακατασκευή των στρατώνων, από την αρχιτεκτονική εταιρεία Building Design Partnership. Οι εργασίες επιταχύνθηκαν μετά από κυβερνητικές πιέσεις, ενώ εφαρμόστηκαν νέες αρχιτεκτονικές τεχνολογίες με ανάμικτη επιτυχία.

Το 1974 οι αστικές επαρχίες του Όλντερσοτ και του Φάρνμπορο συγχωνεύθηκαν και σχημάτισαν τον Δήμο του Ράσμορ στο πλαίσιο της Πράξης Τοπικής Αυτοδιοίκησης του 1972.

Μετά από μια εκστρατεία το 2009, η Βρετανική Κυβέρνηση επέτρεψε σε βετεράνους στρατιώτες Γκούρκα οι οποίοι υπηρέτησαν για πάνω από τέσσερα χρόνια, και τις οικογένειες τους να διαμείνουν στο Ηνωμένο Βασίλειο. Καθώς πολλοί στρατιώτες Γκούρκα εγκαταστάθηκαν στην ευρύτερη περιοχή του Όλντερσοτ, η πόλη απέκτησε σημαντική πληθυσμιακή κοινότητα από το Νεπάλ. Μεταξύ των απογραφών του 2001 και του 2011, ο πληθυσμός Νεπαλέζικης καταγωγής του Ράσμορ αυξήθηκε περίπου κατά 6.000 άτομα, όντας έτσι το 6,5% του συνολικού πληθυσμού.

### Η Στρατιωτική Λαμπαδηφορία του Όλντερσοτ

Η Στρατιωτική Λαμπαδηφορία του Όλντερσοτ είναι ετήσια εκδήλωση που χρονολογείται από το 1894. Τις δεκαετίες του 1920 και του 1930 η Λαμπαδηφορία Προβολέων του Όλντερσοτ διεξαγόταν στην Αρένα Ράσμορ, όπου πραγματοποιούνταν επιδείξεις και παραστάσεις. Μάλιστα, συγκέντρωσε έως και 500.000 θεατές κάποια χρονιά. Η Λαμπαδηφορία διεξαγόταν για τη συγκέντρωση χρημάτων για το στρατιωτικό φιλανθρωπικό έργο. Μέχρι το τέλος της δεκαετίας του 1930 συγκεντρωνόταν κατά μέσο όρο 40.000 λίρες ετησίως. Η σύγχρονη μορφή της Λαμπαδηφορίας, η Στρατιωτική Επίδειξη, ακυρώθηκε το 2010 από το Υπουργείο Άμυνας λόγω περικοπών στον προϋπολογισμό. Είχε αρχίσει να διεξάγεται και πάλι μόλις έναν χρόνο πριν συγκεντρώνοντας 20.000 θεατές. Από το 2012, μετονομάστηκε σε Επίδειξη του Στρατώνα του Όλντερσοτ, και λαμβάνει χώρα κατά την μέρα των ενόπλων δυνάμεων. Η Στρατιωτική Επίδειξη αντικαταστάθηκε το 2013 από ένα γενικό Στρατιωτικό Φεστιβάλ. Οι εκδηλώσεις διεξάγονται σε όλη την πόλη, και σε αυτές περιλαμβάνονται εκθέσεις, αθλητικά δρώμενα και προβολές κινηματογραφικών ταινιών.

### Βομβιστική επίθεση στο Όλντερσοτ το 1972

Στις 22 Φεβρουαρίου 1972 το Όλντερσοτ δέχθηκε την πρώτη από μια σειρά βομβιστικών επιθέσεων του Ιρλανδικού Δημοκρατικού Στρατού στην Αγγλία. Επτά άτομα σκοτώθηκαν μετά από έκρηξη μηχανισμού που βρισκόταν σε αυτοκίνητο στον χώρο εστίασης της 16ης Ταξιαρχίας Αλεξιπτωτιστών, ενώ άλλοι 19 άνθρωποι τραυματίστηκαν. Ο Ιρλανδικός Δημοκρατικός Στρατός ανέλαβε την ευθύνη για την επίθεση ως αντίποινα για τη σφαγή της Ματωμένης Κυριακής. Στον χώρο όπου έγινε η επίθεση ανεγέρθηκε μνημείο για να τιμηθεί η 40η επέτειος του συμβάντος, το 2012.

Στρατιωτική Πόλη του Όλντερσοτ
------------------------------

Πινακίδα καλωσορίσματος στη Στρατιωτική Πόλη του Όλντερσοτ
Η Στρατιωτική Πόλη του Όλντερσοτ βρίσκεται μεταξύ του Όλντερσοτ και του Βόρειου Στρατοπέδου πλησίον του Φάρνμπορο. Πρόκειται για πόλη φρούριο που λειτουργεί ως η βάση της στρατιωτικής παρουσίας στην περιοχή. Στην περιοχή υπάρχουν στρατιωτικές κατοικίες, στρατώνες και αθλητικές εγκαταστάσεις. Επίσης, υπάρχουν μερικά από τα αξιοθέατα της πόλης, όπως το Αστεροσκοπείο του Όλντερσοτ, το Στρατιωτικό Κοιμητήριο του Όλντερσοτ, η Εκκλησία της Βασιλικής Φρουράς αλλά και άλλες εκκλησίες. Μέχρι το 1993, στην πόλη υπήρχε η έδρα του Βασιλικού Σώματος Μεταφορών και το Στρατιωτικό Σώμα Προμηθειών, τα οποία έκτοτε συγχωνεύθηκαν στο νέο Βασιλικό Σώμα Επιμελητείας και στεγάζονται στους Στρατώντες του Ντιπκατ στη νοτιοανατολική Αγγλία.

Η βασίλισσα Βικτώρια και ο Πρίγκιπας Αλβέρτος έδειξαν έντονο ενδιαφέρον για την ίδρυση και κατασκευή πόλης φρουρίου τη δεκαετία του 1850 κατά τη διάρκεια του Κριμαϊκού Πολέμου. Διέθεταν ένα ξύλινο Βασιλικό Περίπτερο στο Όλντερσοτ, το οποίο χρησιμοποιούσαν μόνο όταν επιθεωρούσαν το στράτευμα. Το 1860 ο Αλβέρτος ίδρυσε τη Βιβλιοθήκη του Πριγκιπικού Συζύγου στην οποία δώρησε μεγάλο αριθμό βιβλίων και η οποία λειτουργεί ακόμη και σήμερα. Για τον εορτασμό του Διαμαντένιου Ιωβηλαίου της βασίλισσας Βικτώρια το 1897, 25.000 στρατιώτες από τη Βρετανία και τις αποικίες παρέλασαν στο Φάρνμπορο, υπό τη βασίλισσα Βικτώρια. Εκτός από τους Βρετανούς στρατιώτες, συμμετείχαν επίσης στρατιώτες από Καναδά, Ινδία, Αφρική, Αυστραλία και Νέα Ζηλανδία.

Η βιβλιοθήκη που ίδρυσε ο Πρίγκιπας Αλβέρτος στο Όλντερσοτ
Η Στρατιωτική Πόλη του Όλντερσοτ έχει τη δική της στρατιωτική δικαιοδοσία. Ήταν έδρα του Συντάγματος Αλεξιπτωτιστών από τον σχηματισμό του το 1940 μέχρι το 2003 όταν μεταφέρθηκε στο Φρούριο του Κόλτσεστερ. Πολλές γνωστές προσωπικότητες έχουν διασυνδεθεί με τη Στρατιωτική Πόλη, όπως ο Τσάρλι Τσάπλιν, ο οποίος πραγματοποίησε την πρώτη του παράσταση σε σκηνή, στο θέατρο *The Canteen* όταν ήταν 5 ετών το 1894, αλλά και ο Ουίνστον Τσώρτσιλ ο οποίος εκτέλεσε τη στρατιωτική του θητεία στην πόλη κατά το τέλος του 19ου αιώνα.

Στην περιοχή υπάρχουν διάφορα στρατιωτικά μουσεία, όπως το Στρατιωτικό Μουσείο του Όλντερσοτ, το οποίο στεγάζεται σε στρατώνες της Βικτωριανής εποχής. Μέχρι τον Δεκέμβριο του 2007 βρισκόταν στην περιοχή το Μουσείο του Συνταγματος Αλεξιπτωτιστών και Αεροπορίας, το οποίο έκτοτε μεταφέρθηκε στο Αυτοκρατορικό Μουσείο Πολέμου του Ντάξφορντ. Ακόμη υπάρχει μνημείο για τους 314 άνδρες του Σώματος Ιατρών που σκοτώθηκαν κατά τον Πόλεμο των Μπόερς μεταξύ 1899 και 1902.

Έχουν πραγματοποιηθεί σχέδια για την αναδιαμόρφωση της πόλης, με την κατασκευή νέων οικιών, σχολείων, κέντρων φροντίδας παιδιών κλπ. Το υπουργείο Άμυνας ανακοίνωσε το 2013 τη χρηματοδότηση έργου που αποσκοπούσε στην εγκατάσταση ακόμη 750 ατόμων στο Όλντερσοτ.

Αξιοθέατα
---------

### Άγαλμα του Ουέλινγκτον

Το άγαλμα του Δούκα του Ουέλινγκτον στο Όλντερσοτ.
Άγαλμα του πρώτου Δούκα του Ουέλινγκτον, έφιππου στο άλογο του Κοπεγχάγη βρίσκεται πίσω από την Εκκλησία της Βασιλικής Φρουράς. Το άγαλμα έχει ύψος 9,1 μέτρων (30 πόδια), μήκος 7,9 μέτρων (26 πόδια) και περιφέρεια πάνω από 6,7 μέτρα (22 πόδια). Ζυγίζει 40 τόνους και έχει λεπτομέρειες στους μυς και τις φλέβες. Σχεδιάστηκε και κατασκευάστηκε από τον Μάθιου Κόουτς Γουάιατ ο οποίος χρησιμοποίησε ανακυκλωμένο χαλκό από κανόνια που προήλθαν από τη Μάχη του Βατερλώ. Χρειάστηκε τριάντα άνδρες και τρία χρόνια για να ολοκληρώσει την κατασκευή.

Αρχικά, το 1846, το άγαλμα τοποθετήθηκε στην ευρύτερη περιοχή του Χάιντ Παρκ του Λονδίνου επί της Αψίδας του Ουέλινγκτον. Ωστόσο ο Ντέσιμους Μπέρτον, αρχιτέκτονας της αψίδας, προσπάθησε να απαγορεύσει την τοποθέτηση αυτή προτιμώντας να τοποθετηθεί άγαλμα της επιλογής του που ήταν μορφή σε άμαξα με τέσσερα άλογα. Πολλοί συμφώνησαν με τον Μπέρτον πως το άγαλμα ήταν γελοίο και εκτός αναλογιών.

Η βασίλισσα Βικτώρια ισχυρίστηκε πως το άγαλμα κατέστρεφε τη θέα του ορίζοντα από το Παλάτι του Μπάκιγχαμ και πρότεινε ιδιαιτέρως τη μετακίνηση του αγάλματος. Ο Δούκας, ο οποίος συναντήθηκε με τον γλύπτη δύο ή τρεις φορές, προσδέθηκε ξαφνικά πολύ έντονα με το άγαλμα και δεν επιθυμούσε τη μετακίνηση του από την αψίδα.

Το 1885, ο Πρίγκιπας της Ουαλίας παρέδωσε το μνημείο στον Αντιστράτηγο Άντερσον, διοικητή του Στρατώνα του Όλντερσοτ.

### Αστεροσκοπείο του Όλντερσοτ

Το Αστεροσκοπείο του Όλντερσοτ
Το αστεροσκοπείο είναι κυκλικό κτίριο με κόκκινο τούβλο με θόλο στην οροφή που βρίσκεται στη Λεωφόρο Κουίνς του Όλντερσοτ. Μέσα βρίσκεται ένα τηλεσκόπιο με διοπτρικό φακό 8 ιντσών, τοποθετημένο επί ισημερινής βάσης γερμανικού τύπου το οποίο διαθέτει ωρολογιακό μηχανισμό. Το τηλεσκόπιο και το κτίριο το παρατηρητηρίου ήταν δώρο του πρωτοπόρου της αεροπορίας Πάτρικ Γιανγκ Αλεξάντερ στον Βρετανικό Στρατό, σύμφωνα με την αναμνηστική πλάκα που βρίσκεται κοντά στην είσοδο του αστεροσκοπείου.

Μεταφορές και επικοινωνίες
--------------------------

Η πόλη βρίσκεται κοντά σε κύριους αυτοκινητοδρόμους όπως οι M3, A3 και M25, που συνδέουν την περιοχή με το Λονδίνο και τη Νότια Ακτή.

Το Αεροδρόμιο του Φάρνμπορο βρίσκεται σε απόσταση 8 χιλιομέτρων (5 μίλια), το Αεροδρόμιο Χίθροου του Λονδίνου σε απόσταση 46 χιλιομέτρων (29 μίλια) ενώ το Αεροδρόμιο Γκάτγουικ του Λονδίνου σε απόσταση 69 χιλιομέτρων (43 μίλια).

Ο σταθμός των λεωφορείων και ο σιδηροδρομικός σταθμός βρίσκονται σε κοντινή απόσταση. Από εκεί πραγματοποιούνται δρομολόγια προς διάφορες περιοχές της Αγγλίας. Επίσης από τον σταθμό λεωφορείον του Όλντερσοτ εκκινούν αρκετά δρομολόγια της τοπικής συγκοινωνίας στην Αστική Περιοχή της πόλης.

Αυτοδιοίκηση και υποδομές
-------------------------

Ο Τομέας Έρευνας Αεροπορικών Ατυχημάτων (Air Accidents Investigation Branch, AAIB), η αρμόδια αρχή διερεύνησης αεροπορικών ατυχημάτων της Βρετανίας έχει την έδρα του στο Όλντερσοτ. Όσον αφορά την εκπαίδευση υπάρχουν σχολεία πρωτοβάθμιας και δευτεροβάθμιας εκπαίδευσης.

Αναψυχή και ψυχαγωγία
---------------------

Μετά τις κατεδαφίσεις του θεάτρου Ρόγιαλ και του θεάτρου Ίποντρομ το 1959 και το 1961 αντίστοιχα, το τοπικό συμβούλιο άνοιξε τον δικό του χώρο ψυχαγωγίας το 1973, το Princes Hall. Ένα ακόμη κέντρο ψυχαγωγίας και τέχνης είναι το West End Centre το οποίο είναι γνωστό για τη θεατρική του σκηνή.

### Αγορές

Άποψη του κέντρου της πόλης
Οι οδοί Union και Wellington είναι το κέντρο της εμπορικής συνοικίας της πόλης και έχουν πεζοδρομηθεί από τη δεκαετία του 1970, όταν κατασκευάστηκε ένα εμπορικό κέντρο εκεί που κάποτε βρισκόταν η ανοιχτή αγορά της πόλης. Έκτοτε έχουν κατασκευαστεί και άλλα εμπορικά κέντρα για την κατασκευή των οποίων χρειάστηκε σε ορισμένες περιπτώσεις να κατεδαφιστούν κτίρια της Βικτωριανής εποχής. Ωστόσο κάποια κτίρια και καταστήματα ανακαινίστηκαν για να ομοιάζουν με αυτα της παλαιότερης εποχής.

Πάρκα και ανοιχτοί χώροι
------------------------

Το Κενοτάφιο στους Δημοτικούς Κήπους του Όλντερσοτ
Το Όλντερσοτ έχει πολλά πάρκα, παιδικές χαρές και ανοιχτούς χώρους που είναι κατάλληλοι για αθλητικές δραστηριότητες, παιχνίδια και αναψυχή. Στους χώρους αυτούς περιλαμβάνονται το πάρκο του Όλντερσοτ, οι Δημοτικοί Κήποι, το Πάρκο Μέινορ και οι Κήποι Πρίνσις. Το κληροδότημα του Στρατού σήμαινε πως οι χώροι που χρησιμοποιούνταν για αναψυχή, αλλά και οι προστατευόμενες περιοχές χλωρίδας και πανίδας, διαφυλάσσονται για πολλά χρόνια. Στα όρια με το Σάρρεϋ βρίσκεται το Εθνικό Πάρκο Ρόουχιλ.

Αθλητισμός
----------

Η πόλη διαθέτει αρκετές αθλητικές εγκαταστάσεις. Ενδεικτικά έχει αθλητικούς χώρους για ενόργανη γυμναστική, αντισφαίριση, μπόουλινγκ, ιππασία αλλά και σκι. Επίσης υπάρχουν εγκαταστάσεις που χρησιμοποιούνται επί το πλείστον από τους στρατιωτικούς που διαμένουν στην περιοχή.

### Κολύμβηση

Το Όλντερσοτ Λίντο (Aldershot Lido), το οποίο άνοιξε το 1930, είναι ανοιχτή πισίνα 4 εκταρίων. Αρχικά η περιοχή ήταν καλυπτόταν από χαμηλή βλάστηση. Αγοράστηκε το 1920 από το Δημοτικό Συμβούλιο για 21.000 λίρες και αποτέλεσε το επίκεντρο των βελτιώσεων της πόλης. Ο χώρος χρησιμοποιήθηκε στους Ολυμπιακούς Αγώνες του 1948 για το μοντέρνο πένταθλο. Πλησίον υπάρχει και εσωτερική πισίνα.

### Ποδόσφαιρο

Η ομάδα Όλντερσοτ Τάουν ενώ προθερμαίνεται στο Recreation Ground.
Η τοπική επαγγελματική ποδοσφαιρική ομάδα είναι η Όλντερσοτ Τάουν που αγωνίζεται στην Κόνφερενς. Πριν το 1992 η ομάδα ονομαζόταν Όλντερσοτ ΦΚ, έχοντας σχηματιστεί στις 25 Μαρτίου 1992 ενώ αγωνιζόταν στην Τέταρτη Κατηγορία της Φούτμπολ Λιγκ. Ο σύλλογος σχηματίστηκε στην παρούσα μορφή του σε σύντομο διάστηκα και πέτυχε πέντε ανόδους κατηγοριών στις πρώτες 16 σεζόν όταν επέστρεψε στη Φούτμπολ Λιγκ το 2008.

Από το 1927, το κύριο ποδοσφαιρικό γήπεδο της πόλης, και έδρα και των δύο ομάδων είναι το Recreation Ground, γνωστό και ως *The Rec*. Έχει χωρητικότητα 7.100 ενώ υπάρχουν 2.000 θέσεις καθήμενων.

### Κρίκετ

Η Aldershot Cricket Club έχει την έδρα της στην πόλη, μοιραζόμενη τις υποδομές της με τους συλλόγους Aldershot & Farnham Hockey Club και Blackwater Valley Runners.

### Ράγκμπι Γιούνιον

Όντας προηγουμένως γνωστή ως Fleet RUFC, η ομάδα άρχισε να αγωνίζεται το 1991 ως ομάδα μπυραρίας. Μετονομάστηκε σε Aldershot and Fleet RUFC (A&F) μετά τη μεταφορά της το 2003 από το Φάρνμπορο στη νέα έδρα της το Aldershot Park. Το 2008 απέκτησε βραβείο «Σύλλογος της χρονιάς» στη νότια Αγγλία, για τα επιτυχημένα τμήματα υποδομών της.

### Αγώνες κυνηγετικών σκύλων

Αγώνες κυνηγετικών σκύλων διεξάγονταν ανά τακτά διαστήματα στο **Στάδιο του Όλντερσοτ** τη δεκαετία του 1950.

### Αγώνες αυτοκινήτων

Στο Στάδιο του Όλντερσοτ διεξήχθησαν για πρώτη φορά αγώνες στις 30 Οκτωβρίου 1954. Οι αγώνες αυτοί διεξαγόταν ανά τακτά διαστήματα μαζί με αγώνες τύπου φόρμουλα. Ο τελευταίος αγώνας στο Στάδιο πραγματοποιήθηκε στις 21 Νοεμβρίου 1992, μιας και στη συνέχεια ο χώρος χρησιμοποιήθηκε για την κατασκευή έργων οδοποιίας. Πλέον οι αγώνες αυτοκινήτων διεξάγονται στο Αυτοκινητοδρόμιο του Όλντερσοτ.

### Ολυμπιακοί Αγώνες

Το Όλντερσοτ φιλοξένησε τρία από τα πέντε αθλήματα του μοντέρνου πεντάθλου στους Ολυμπιακούς Αγώνες του 1948 που διεξήχθησαν στο Λονδίνο. Αυτά ήταν η κολύμβηση, η ξιφασκία και η ιππασία. Στις 15 Ιανουαρίου 2008 είχε ανακοινωθεί πως η Στρατιωτική Πόλη του Όλντερσοτ θα χρησιμοποιούνταν ως προπονητικό κέντρο για τη Βρετανική Ολυμπιακή ομάδα των Ολυμπιακών Αγώνων του 2012. Ωστόσο, αποφασίστηκε η προετοιμασία της ομάδας να γίνει στο εξωτερικό.

Μέσα ενημέρωσης
---------------

Στον τοπικό τύπο περιλαμβάνονται η *Aldershot News & Mail*, εφημερίδα ευρείας κυκλοφορίας, και η *Surrey-Hants Star Courier*, ταμπλόιντ που διανέμεται δωρεάν. Ο τοπικός τηλεοπτικός σταθμός του BBC είναι ο BBC South. Το Όλντερσοτ καλύπτεται από το ραδιόφωνο του BBC από τον σταθμό BBC Surrey. Στους ανεξάρτητους ραδιοφωνικούς σταθμούς της περιοχής συγκαταλέγονται οι 96.4 Eagle Radio και Eagle Extra.

Πολιτική
--------

Το Όλντερσοτ χωρίζεται στις εξής ενορίες:

* **Ρόουχιλ (Rowhill)**: νοτιοδυτικό τμήμα της πόλης.
* **Ουέλινγκτον (Wellington)**: δυτικό τμήμα της πόλης και το βόρειο μισό του κέντρου.
* **Μέινορ Παρκ (Manor Park)**: νότιο τμήμα της πόλης και το νότιο μισό του κέντρο.
* **Όλντερσοτ Παρκ (Aldershot Park)**: νοτιοανατολικό τμήμα της πόλης.
* **Νορθ Τάουν (North Town)**: βορειοανατολικό τμήμα της πόλης.
* **Σεντ Μαρκς (St Marks)**: βόρεια της πόλης.

Η ενορία του Ουέλινγκτον είναι η πιο ιδιαίτερη μιας και καλύπτει μεγάλο τμήμα της πόλης στο βορειοανατολικό τμήμα της, μεγάλο μέρος της στρατιωτικής πόλης αλλά και μεγάλο μέρος της υπαίθρου της περιοχής. Η πόλη εκπροσωπείται στο κοινοβούλιο από την ομώνυμη εκλογική περιφέρεια.

Γνωστές προσωπικότητες
----------------------

* Μάρτιν Φρίμαν, ηθοποιός.
* Άρθουρ Ίνγκλις, ηθοποιός και κωμικός.
* Αμέλ Μπεράμπα, τραγουδίστρια και στιχουργός, πρώην μέλος των Sugababes.
* Χόλλυ Έιρντ, ηθοποιός.

Παραπομπές
----------

1. ↑  www.citypopulation.de/UK-Cities.html.
2. ↑  «Population Data Sheet». *www.rushmoor.gov.uk*. Rushmoor Borough Council. Αρχειοθετήθηκε από το πρωτότυπο στις 10 Αυγούστου 2018. Ανακτήθηκε στις 21 Σεπτεμβρίου 2017.
3. ↑  «Great Britain and Northern Ireland». City Population. Ανακτήθηκε στις 7 Ιουλίου 2012.
4. 1 2 3  «Development of 'the camp at Aldershott'». *www3.hants.gov.uk*. Αρχειοθετήθηκε από το πρωτότυπο στις 7 Νοεμβρίου 2009. Ανακτήθηκε στις 21 Σεπτεμβρίου 2017.
5. ↑  «Our twin towns – Rushmoor Borough Council». *Rushmoor Borough Council*. Αρχειοθετήθηκε από το πρωτότυπο στις 6 Απριλίου 2019. Ανακτήθηκε στις 21 Σεπτεμβρίου 2017.
6. ↑  Norgate, Jean· Norgate, Martin. «Hampshire maps, Norden 1607, SU95». Geography Department, University of Portsmouth. Ανακτήθηκε στις 21 Σεπτεμβρίου 2017.
7. ↑  Shore, Thomas William· Shore, Thomas William (1906). *Origin of the Anglo-Saxon race : a study of the settlement of England and the tribal origin of the Old English people*. London: E. Stock.
8. ↑  Froude, James Anthony· Tulloch, John, επιμ. (1863). «A Chapter on Chalons and Aldershot». *Fraser's Magazine for Town and Country*. **68**. London: J. Fraser. σελ. 191.
9. ↑  Hamilton, Ernest (1922). *Forty Years On*. London: Hodder and Stoughton. σελ. 163–164.
10. ↑  "Our Camp Letter" – *Surrey and Hants News & Guildford Times* – 14 December 1878, section *Aldershot Gazette*
11. ↑  Judge Advocate General's Office: General Courts Martial charge sheets: 1877–1880 – the National Archives, Kew
12. ↑  Snape, Michael (2013). *The Redcoat and Religion: The Forgotten History of the British Soldier from the Age of Marlborough to the Eve of the First World War*. London: Routledge. σελ. 106. ISBN 9781136007422.
13. ↑  «Aldershot Canadians Riot Again». *Daily News (Australia)*. 05-07-1945. .
14. ↑  «Gurkhas win right to settle in UK». BBC News. 21-05-2009.. Ανακτήθηκε στις 2017-09-22.
15. ↑  Daily Mail Reporter (11-02-2011). «Gurkha heroes are 'overwhelming' our town, say Aldershot councillors and MP». Daily Mail.. Ανακτήθηκε στις 2017-09-22.
16. ↑  «The Aldershot Command Searchlight Tattoos». Aldershot Military Museum. Αρχειοθετήθηκε από το πρωτότυπο στις 8 Απριλίου 2014. Ανακτήθηκε στις 22 Σεπτεμβρίου 2017.
17. ↑  Pete Castle. «Aldershot army show 2010 to be axed». Get Hampshire. Αρχειοθετήθηκε από το πρωτότυπο στις 12-03-2012.. Ανακτήθηκε στις 2017-09-22.
18. ↑  Pete Bryant (12-07-2013). «First military festival goes off with a bang». Get Hampshire. Αρχειοθετήθηκε από το πρωτότυπο στις 2013-10-30.. Ανακτήθηκε στις 2017-09-22.
19. ↑  «On This Day – 1972: IRA bomb kills six at Aldershot barracks». BBC News. Ανακτήθηκε στις 22 Σεπτεμβρίου 2017.
20. ↑  «BBC News – Aldershot Barracks: IRA bombing 40th anniversary marked». BBC News. 22 Δεκεμβρίου 2012. Ανακτήθηκε στις 22 Σεπτεμβρίου 2017.
21. ↑  «The Canadian Army Comes To Aldershot». Aldershot Military Museum. Αρχειοθετήθηκε από το πρωτότυπο στις 20 Οκτωβρίου 2012. Ανακτήθηκε στις 22 Σεπτεμβρίου 2017. CS1 maint: Unfit url (link)
22. ↑  Chaplin, Charlie *My Autobiography Published by Simon & Schuster (1964)*
23. ↑  Robinson, David *Chaplin: The Mirror of Opinion* Martin Secker & Warburg Limited, London (1983) (ISBN 0-436-42053-8)
24. ↑  Wrigley, Chris (2002). *Winston Churchill: A Biographical Companion*. Santa Barbara, California: ABC-CLIO. σελ. 13. ISBN 9780874369908.
25. ↑  «Aldershot Military Museum. Hampshire Days Out». hants.gov.uk. Αρχειοθετήθηκε από το πρωτότυπο στις 26 Απριλίου 2015. Ανακτήθηκε στις 22 Σεπτεμβρίου 2017.
26. ↑  «Aldershot receives £100m as part of Germany troop withdrawal». BBC News. 06-03-2013.. Ανακτήθηκε στις 15-08-2013.
27. ↑  Bromley, Janet· Bromley, David (2015). *Wellington's Men Remembered Volume 2: A Register of Memorials to Soldiers who Fought in the Peninsular War and at Waterloo- Volume II: M to Z*. Barnsley: Pen and Sword. σελ. 409. ISBN 9781848847507.
28. ↑  Walsh, Michael J. K.· Varnava, Andrekos (2016). *The Great War and the British Empire: Culture and Society*. Oxon: Taylor & Francis. σελ. 17. ISBN 9781317029830.
29. ↑  Sinnema, Peter W. (2006). *The Wake of Wellington: Englishness in 1852*. Athens, Ohio: Ohio University Press. σελ. 154. ISBN 9780821442098.
30. ↑  «Aldershot Observatory». *www.farnham-as.co.uk* (στα Αγγλικά). Farnham Astronomical Society. Αρχειοθετήθηκε από το πρωτότυπο στις 23 Απριλίου 2010. Ανακτήθηκε στις 22 Σεπτεμβρίου 2017.
31. ↑  «Air Accidents Investigation Branch». *www.gov.uk* (στα Αγγλικά). Ανακτήθηκε στις 22 Σεπτεμβρίου 2017.
32. ↑  «History - Princes Hall Aldershot». *www.princeshall.com*. Ανακτήθηκε στις 22 Σεπτεμβρίου 2017.
33. ↑  «West End Centre - Things to Do». *www.visit-hampshire.co.uk* (στα Αγγλικά). Ανακτήθηκε στις 22 Σεπτεμβρίου 2017.
34. ↑  «Galleries owner 'working hard' to revive centre». 12-06-2013. Αρχειοθετήθηκε από το πρωτότυπο στις 2014-04-07.. Ανακτήθηκε στις 2017-09-22.
35. ↑  «Aldershot Lido». *www.rushmoor.gov.uk* (στα Αγγλικά). Ανακτήθηκε στις 22 Σεπτεμβρίου 2017.
36. ↑  «Rise of the Phoenix». BBC Sport. 15 April 2008.. Ανακτήθηκε στις 15 April 2008.
37. ↑  «Recreation Ground | Aldershot Town FC | Football Ground Guide». *www.footballgroundguide.com* (στα Αγγλικά). Ανακτήθηκε στις 22 Σεπτεμβρίου 2017.
38. ↑  «Home». *Aldershot Cricket Club* (στα Αγγλικά). Αρχειοθετήθηκε από το πρωτότυπο στις 2 Οκτωβρίου 2017. Ανακτήθηκε στις 22 Σεπτεμβρίου 2017.
39. ↑  «Aldershot & Fleet RUFC. est.1991». *www.pitchero.com* (στα Αγγλικά). Ανακτήθηκε στις 22 Σεπτεμβρίου 2017.
40. ↑  «Aldershot Greyhound Stadium». *www.greyhoundderby.com*. Ανακτήθηκε στις 22 Σεπτεμβρίου 2017.
41. ↑  Nicholson, Robert (1979). *The Shell weekend guide to London and the South-East*. UK: R. Nicholson. σελ. 247. ISBN 9780905522128.
42. ↑  «Aldershot Stadium». *speedwayandroadracehistory*. Ανακτήθηκε στις 22 Σεπτεμβρίου 2017.
43. ↑  «Spedeworth Motorsports». *www.spedeworth.co.uk*. Ανακτήθηκε στις 22 Σεπτεμβρίου 2017.
44. ↑  1948 Summer Olympics official report. Αρχειοθετήθηκε 27-07-2011 στο Wayback Machine. σσ. 44–47.
45. ↑  «Aldershot to host GB Olympic team» (στα αγγλικά). *BBC News*. 2008.. Ανακτήθηκε στις 2017-09-23.
46. ↑  «Polling stations and wards». *www.rushmoor.gov.uk* (στα Αγγλικά). Ανακτήθηκε στις 23 Σεπτεμβρίου 2017.
47. ↑  Viner, Brian (30-11-2012). «Martin Freeman: No ordinary Bilbo Baggins» (στα αγγλικά). *The Independent*.. Ανακτήθηκε στις 2017-09-22.
48. ↑  «Plaque for Are You Being Served? actor Arthur English honoured with blue plaque» (στα αγγλικά). *BBC News*. 15-07-2017.. Ανακτήθηκε στις 2017-09-22.
49. ↑  «Amelle Berrabah: Aldershot is too dangerous for me - CelebsNow» (στα αγγλικά). *CelebsNow*. 29-01-2008.. Ανακτήθηκε στις 2017-09-23.
50. ↑  TV.com. «Holly Aird». *TV.com*. Αρχειοθετήθηκε από το πρωτότυπο στις 9 Νοεμβρίου 2019. Ανακτήθηκε στις 22 Σεπτεμβρίου 2017.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Όλντερσοτ** |

* Δημοτικό Συμβούλιο του Ράσμορ
* Αστική Εταιρεία του Όλντερσοτ
* Στρατιωτικό Μουσείο του Όλντερσοτ[*νεκρός σύνδεσμος*]

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Αγγλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 146607916
* LCCN: n82150387
* GND: 4398455-1

 |

 |